Referitor dosar: 1225/323/25.01.2018

 **DECIZIA ETAPEI DE INCADRARE**

**Nr. SB din .2020**

Ca urmare a solicitării de emitere a acordului de mediu adresate de **RCS & RDS SA** cu sediul în municipiul **București,** str. **Dr. Nicolae Staicovici,**  nr. **75**,sector **5,** înregistrată la **Agenţia pentru Protecţia Mediului Sibiu** cu nr. 1225/25.01.2018 și a completărilor ulterioare, în baza Legii nr. 292 din 2018 privind evaluarea impactului anumitor proiecte publice şi private asupra mediului şi a Ordonanţei de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare,

**Agenţia pentru Protecţia Mediului Sibiu decide**, ca urmare a consultărilor desfăşurate în cadrul şedinţelor Comisiei de Analiză Tehnică din data de 24.07.2019 şi 22.01.2020, că proiectul **Construire reţea subterană de fibră optică pentru servicii de comunicaţii electronice, tronson limita de judeţ Alba-intrare Sibiu+mustăţi**, propus a fi amplasat în **judeţul** **Sibiu, localităţile Sibiu, Cristian, Orlat, Gura Râului, Sălişte, Miercurea Sibiului, Poiana Sibiului, Jina, Săcel, Sibiel, Dobârca, Apoldul de Sus, intravilan şi extravilan, nu se supune evaluării impactului asupra mediului.**

Justificarea prezentei decizii:

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

a) proiectul se încadrează în prevederile Legii nr. 292 din 2018 privind evaluarea impactului anumitor proiecte publice şi private asupra mediului;

b) punctele de vedere exprimate în scris și susținute în cadrul ședințelor Comisiei de Analiză Tehnică din data de 24.07.2019 şi 22.01.2020, cu privire la prezentul proiectul, respectiv că acesta nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă;

c) justificarea în raport cu criteriile de selecție pentru stabilirea necesității efectuării evaluării impactului asupra mediului, din anexa nr. 3 a Legii 292/2018:

**1. Caracteristicile proiectului**

**a) dimensiunea și concepția întregului proiect**

Terenurile afectate de lucrări sunt situate în intravilanul şi extravilanul municipiului Sibiu, comunele Cristian, Orlat, extravilan comuna Gura Râului, intravilanul şi extravilanul oraşelor Sălişte şi Miercurea Sibiului cu satele Săcel, Sibiel, Dobârca, Apoldul de Sus, comunele Poiana Sibiului şi Jina.

Se propun următoarele lucrări:

* instalare cablu fibră optică cu un utilaj Vermeer, ce va face o săpătură închisă;
* cameră de tragere;

Lungimea totală a fibrei optice va fi de 62000 m din care 69 m reprezintă subtraversări de cursuri de apă, executate prin foraje orizontale, la o adâncime minimă sub talvegul; albiei minore de 1,5 m, respectiv 3 m şi cu o distanţă minimă faţă de maluri de 5 m, conform Avizelor de gospodărire a apelor nr. SB 144 din 01.11.2019 şi 105 din 20.11.2019.

**b) cumularea cu alte proiecte** – nu este cazul

**c) utilizarea resurselor naturale, în special a solului, a terenurilor, a apei și a biodiversității** – nu este cazul;

**d) cantitatea și tipurile de deşeuri generate/gestionate** – diferitele categorii de deşeuri generate în timpul realizării investiţiei şi în etapa operaţională vor fi eliminate/valorificate prin firme autorizate, cu respectarea dispoziţiilor legale în vigoare;

**e) poluarea și alte efecte negative** – emisiile în atmosferă de la utilaje şi mijloacele de transport, precum și disconfortul fonic creat de lucrări, sunt temporare - în perioada de execuţie a lucrării, fără impact semnificativ;

**f) riscurile de accidente majore și /sau dezastre relevante pentru proiect, inclusiv cele cauzate de schimbările climatice** - se vor respecta normele de protecţia muncii;

**g) riscurile pentru sănătatea umană** – nu este cazul.

**2. Amplasarea proiectelor**

**a) utilizarea actuală și aprobată a terenurilor:** Proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare.

**b) bogăția, disponibilitatea, calitatea și capacitatea de** **regenerare relative ale resurselor naturale, inclusiv solul, terenurile, apă și biodiversitatea, din zonă și din subteranul acesteia:** nu este cazul;

**c) capacitatea de absorbţie a mediului natural, acordându-se o atenţie specială următoarelor zone:**

1. **zone umede, zone riverane, guri ale râurilor:** nu este cazul;
2. **zone costiere și mediul marin:** nu este cazul;
3. **zonele montane şi forestiere:** nu este cazul;
4. **arii naturale protejate de interes național, comunitar, internațional:** nu este cazul;
5. **zone clasificate sau protejate conform legislaţiei în vigoare:** situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară: nu este cazul;
6. **zonele în care au existat deja cazuri de nerespectare a standardelor de calitate a mediului:** nu este cazul;
7. **zonele cu o densitate mare a populaţiei:** nu este cazul;
8. **peisaje şi situri importante din punct de vedere istoric, cultural sau arheologic:** nu este cazul.

**3. Tipurile și caracteristicile impactului potenţial**

**a) importanța și extinderea spațială a impactului:** local, redus în perioada de execuţie;

**b) natura impactului:** impact nesemnificativ;

**c) natura transfrontalieră a impactului:** nu este cazul;

**d) intensitatea și complexitatea impactului:** se vor lua măsuri de reducere şi limitare a impactului asupra mediului;

**e) probabilitatea impactului:** – impact limitat, pe durata de execuţie a lucrărilor, reversibil după finalizarea acestora;

**f) debutul, durata, frecvența și reversibilitatea preconizate ale impactului:** impact redus pe perioada de realizare;

**g) cumularea impactului cu impactul altor proiecte existente și/sau aprobate:** nu este cazul;

**h) posibilitatea de reducere efectivă a impactului:** nu este cazul.

**II. Motivele pe baza cărora s-a stabilit necesitatea neefectuării evaluării adecvate sunt următoarele**:

* proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificǎrile şi completǎrile prin Legea nr. 49/2011, cu modificǎrile şi completǎrile ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**:

a) prin adresa S.G.A. Sibiu nr. 63621 din 19.07.2019, înregistrată la A.P.M. Sibiu cu nr. 15084 din 25.07.2019, se comunică următoarele:

* proiectul propus intră sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;
* nu se solicită Studiul de Evaluare a Impactului asupra Corpurilor de Apă;
* lucrările propuse prin proiect nu vor afecta starea corpului de apă.

b) pentru acest proiect s-a obținut avizul de gospodărire a apelor nr. SB 144 din 01.11.2019 emis de Sistemul de Gospodărire a Apelor Sibiu - Administrația Bazinală de Apă Olt şi Avizul de gospodărire a apelor nr. 105 din 20.11.2019, emis de Administraţia Bazinală de Apă Mureş – Sistemul de Gospodărire a Apelor Alba.

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului de prezentare;
* respectarea tuturor avizelor/punctelor de vedere, emise de celelalte autorități;
* respectarea amplasamentului conform planului de încadrare în zonă şi a planului de situaţie anexate documentaţiei;
* materialele necesare executării lucrărilor vor fi depozitate numai în locuri special amenajate în incintă, astfel încât să se asigure protecţia factorilor de mediu;
* nu se vor depozita materiale de construcţie sau deşeuri în afara perimetrului studiat;
* se vor realiza spaţii special amenajate, pentru colectarea/stocarea temporară a deşeurilor rezultate atât în timpul lucrărilor de execuţie a proiectului, cât şi în timpul funcţionării obiectivului; nu se va degrada mediul natural sau amenajat, prin depozitari necontrolate de deşeuri de orice fel;
* organizarea de şantier se va realiza în interiorul amplasamentului astfel încât impactul generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* se va delimita zona de lucru pentru prevenirea şi minimizarea distrugerii suprafeţelor vegetale;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* în vederea reducerii nivelului de zgomot şi vibraţiilor se impune folosirea de utilaje silenţioase;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* în cazul afectării învelişului vegetal, acesta va fi refăcut şi redat folosinţei iniţiale;
* organizarea de şantier pentru lucrările prevăzute prin proiect va respecta obligatoriu măsurile specifice pentru reducerea şi/sau eliminarea efectelor generate de acestea asupra sănătăţii umane şi mediului înconjurător; se vor avea în vedere următoarele:
* împrejmuirea corespunzătoare a zonelor de lucru, montarea de avertizoare, etc.;
* organizarea de şantier se va realiza în interiorul amplasamentului astfel încât impactului generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* organizarea de şantier va fi corespunzătoare din punct de vedere al facilităţilor;
* întreţinerea/repararea utilajelor, instalaţiilor şi mijloacelor de transport etc. se va realiza numai de către societăţi specializate autorizate;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* respectarea prevederilor Legii nr. 104/2011 privind calitatea aerului înconjurător, cu completările si modificările ulterioare şi STAS 12574/87, privind condiţiile de calitate ale aerului din zonele protejate;
* realizarea lucrărilor pe baza unui grafic de lucrări care să afecteze cel mai puţin riveranii din zonă;
* măsurile şi condiţiile de realizare a proiectului în conformitate cu Avizul de gospodărire a apelor nr. SB 144 din 01.11.2019 emis de Sistemul de Gospodărire a Apelor Sibiu - Administrația Bazinală de Apă Olt şi Avizul de gospodărire a apelor nr. 105 din 20.11.2019, emis de Administraţia Bazinală de Apă Mureş – Sistemul de Gospodărire a Apelor Alba:
* beneficiarul împreună cu proiectantul vor identifica traversările (subtraversări şi supratraversări) existente pe tronsonul cursului de apă pe care se execută lucrările; în cazul în care în zona lucrărilor proiectate există amplasate linii telefonice şi electrice, conducte de gaz, conducte de apă, constructorul va lua măsurile necesare de protecţie a acestora;
* se interzice intrarea în albiile cursurilor de apă cu utilaje necesare executării lucrărilor;
* beneficiarul are obligaţia ca pe întreaga perioadă de execuţie a lucrărilor să asigure scurgerea normală a apelor;
* nu se admite depozitarea niciunui fel de material în zona inundabilă;
* dat fiind faptul că lucrările se vor desfăşura şi în zonă inundabilă, se vor lua toate măsurile pentru retragerea utilajelor în caz de ape mari şi evitarea poluărilor accidentale;
* pentru perioada de execuţie a lucrărilor, constructorul are obligaţia legală de a întocmi Planul de prevenire şi combatere a poluărilor accidentale şi de dotare minimă a punctului de lucru cu mijloace şi materiale de intervenţie;
* beneficiarul este obligat să anunţe în scris S.G.A. Sibiu, S.G.A. Alba cu 10 zile înainte de începerea lucrărilor;
* în cazul producerii unor daune de orice fel riveranilor şi/sau unor lucrări hidrotehnice existente/aflate în curs de execuţie, beneficiarul va suporta integral cheltuielile generate de remedierea acestora.

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu,** **emitentul actului de reglementare.**

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare. Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018. privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei. Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate. Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Conform art. 43 alin (3) și (4) din Legea nr. 292/2018 privind evaluarea impactului anumitor proiecte publice ți private asupra mediului, la finalizarea lucrărilor, veți notifica Agenția pentru Protecția Mediului Sibiu în vederea efectuării unui control de specialitate pentru verificarea respectării prevederilor prezentei decizii. Procesul verbal întocmit în urma controlului se va anexa și va face parte din procesul verbal de recepție la terminarea lucrărilor.

**Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.**

**Prezenta decizie a fost emisă în 3 (trei) exemplare, fiecare exemplar având un număr de 5 (cinci) pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

 **DIRECTOR EXECUTIV,**

**Livia MITEA**

 **p. ŞEF SERVICIU AVIZE, p. ȘEF SERVICIU CALITATEA,**

**ACORDURI, AUTORIZAŢII, FACTORILOR DE MEDIU,**

 **Marius PLEȘA Maria Cecilia DOBROTĂ**

 **ÎNTOCMIT,** **ÎNTOCMIT,**

 **Consilier Mariana SUCIU Consilier Gabriela CĂPĂȚÎNĂ**